Sudbina varaždinskog Coninga – poslovnog carstva bivšeg potpredsjednika Vlade Radimira Čačića – u rukama je ministra financija Slavka Linića. Taj zaključak nameće se nakon što je jučer Finino Nagodbeno vijeće odbilo zahtjev te kompanije da izda privremenu mjeru zastajanja s provedbom ovrhe i osiguranja. Radi se o temeljnom segmentu procesa predstečajne nagodbe koji dužnicima omogućava da se dva mjeseca zaštite od prisilne naplate dugova te u tom razdoblju pokušaju s vjerovnicima postići dogovor koji bi omogućio sanaciju i nastavak poslovanja tvrtke.

Vrijeme je sada novac

U slučaju Coninga Vijeće je zaključilo da “dužnik nije ničim dokazao niti je učinio vjerojatnim da bi mu daljnjim provođenjem ovrhe i osiguranja nastala nenadoknadiva šteta” i odbilo zahtjev. To znači da će svaki od Coningovih vjerovnika idućih dana moći prisilno naplatiti svoja potraživanja, što bi tvrtku – s obzirom na visinu dugova – moglo odvesti u stečaj i konačnu likvidaciju. Na tu odluku Coning ima mogućnost žalbe, a o njoj odlučuje Ministarstvo financija. S obzirom na to da podnošenje žalbe ne odgađa primjenu rješenja, ključnim bi se mogao pokazati rok u kojem će Ministarstvo riješiti Coningovu žalbu. Jer čak i ako bude pozitivno riješena, ako do odluke prođe previše vremena i previše vjerovnika provede zahtjeve za prisilnu naplatu, praktički neće imati učinka.

Poznavatelji procesa predstečajnih nagodbi smatraju kako je ova odluka poprilično pouzdan znak da su Coningovi dugovi znatno veći od imovine tvrtke, odnosno da je teško vjerovati da će oni moći biti sanirani ulaskom vjerovnika u vlasničku strukturu tvrtke ili otpisom.

Znači li to i konačnu propast Coninga, zasad je teško procijeniti, no evidentno je da će proces postizanja eventualne nagodbe s vjerovnicima sada biti puno teži. S druge strane, isti zahtjev kakav je odbijen Coningu – krovnoj tvrtki holdinga – odobren je Coning Ecogradnji, jednoj od tvrtki članica. Zbog toga se procjenjuje kako upravo taj dio Coninga ima najbolje šanse da preživi, dok je upitno kakva će biti budućnost ostale imovine varaždinske tvrtke. Iako formalno već dulje od deset godina nema veze s poslovnim upravljanjem Coningom, već to čini njegova supruga Marija, nema sumnje da su poslovni problemi tvrtke još jedan jak udarac za bivšeg potpredsjednika Vlade.

Bit će oštećena i država?

Ipak, osim financijskih gubitaka, propast Coninga Čačiću bi mogla nanijeti i političku štetu. Naime, u tom scenariju mogla bi biti oštećena i država. Poznato je da je tek dva dana prije prošlogodišnjih izbora državna tvrtka Croatia osiguranje odobrila Coningu kredit od 4 milijuna kuna. Kao kolateral Croatia osiguranje uzela je bankovnu garanciju Centar banke, koja se pak osigurala hipotekom na Coningov hotel u Trakošćanu. Kako je riječ o šestoj hipoteci na isti objekt, pitanje je u kojoj će se mjeri banka moći naplatiti pa bi veći dio kredita mogao biti otpisan i pokriven iz kapitala banke, nedavno uvećanog sa 43,5 milijuna kuna državnog novca. Tako bi i propast Coninga dijelom mogli platiti porezni obveznici.

>>Čačićev Coning pokrenuo zahtjev za predstečajnu nagodbu